
Zagrebački kvartovi kulture 9. i 10. svibnja u Krugama!
 
Zagreb, 7. svibnja - Nakon Dugava i Podsuseda, Zagrebački kvartovi kulture sele u Kruge i tijekom vikenda 9. i 10. svibnja organiziraju raznovrstan kulturni-umjetnički sadržaj. U dvodnevnom programu moći će uživati sve generacije: Zagrebačka filharmonija pripremila je jednu poslasticu – poseban program namijenjen prvenstveno djeci, koja će moći uživati i u najnovijoj predstavi Dječjeg kazališta Dubrava – Kamo je nestao rep? te cirkuskim izvedbama GRAND HOTEL i Opasna emisija. Svi posjetitelji, bez obzira na dob, moći će u svom kvartu pogledati I drvo je bilo sretno Teatra Exit kao i hit predstavu Kazališta Moruzgva, Gola u kavezu! Uza sve to, zainteresirani će se moći okušati i u vezenju, fotografiji, ali i čišćenju vlastita naselja! 
Zagrebački kvartovi kulture započinju u subotu poslijepodne u 15:00 sati i to uz dva edukativna programa: uz Čisteće medvjediće će stanovnici će imati priliku učiniti nešto dobro za svoj kvart i u okviru okolišne akcije počistiti ga od smeća, dok će na radionici vezenja pod vodstvom Ive Čukelj svi zainteresirani moći iskusiti u kojoj mjeri vezenje može pomoći usporiti i povezati se sa sobom i svijetom oko sebe. 
Program se nastavlja u 16:00 sati najnovijom produkcijom Dječjeg kazališta Dubrava – predstavom za one najmlađe, Kamo je nestao rep?, u kojoj će imati priliku učiti o pravim prijateljstvima i razlikama koje ne razdvajaju, već povezuju. U 17:15 sati uslijedit će predstava suvremenog cirkusa u kabaretskom stilu GRAND HOTEL, u kojoj su akrobacije i manipulacija objektima posve uobičajena pojava. Subotnji program zatvaramo u 18:30 sati vrhunskom glazbenom poslasticom – Zagrebačka filharmonija izlazi iz okvira koncertne dvorane i stiže u vaš kvart uz izvođenje posebnog programa osmišljenog za najmlađe – Putujući orkestar koji djecu upoznaje s orkestrom, instrumentima i nekim od najljepših djela klasične glazbe.
Nedjeljni program započinje u 15:00 sati uz razgovor Umjetnost u našem kvartu koji za cilj ima aktivno uključivanje stanovnika u umjetničko obogaćivanje kvarta, dok će u isto vrijeme biti održana i fotografska radionica pod vodstvom fotografkinje Sanje Bistričić Srića. U 16:00 sati slijedi program za sve generacije: I drvo je bilo sretno Teatra Exit dugovječna je predstava u režiji Renea Medvešeka, koja već više od 20 godina oduševljava one od 3 do 103 godine inovativnom i maštovitom izvedbom i vrijednom porukom izrečenom riječima, gestom i glazbom. Potom je u 17:15 sati na rasporedu predstava suvremenog cirkusa – Opasna emisija – cirkuski show koji kombinira žongliranje i balansiranje, dok u samoj završnici, od 18:30 sati, sve stanovnike čeka hit komedija Gola u kavezu Kazališta Moruzgva, koja već 15 godina uveseljava publiku diljem Hrvatske i regije. Uz sudjelovanje triju istaknutih hrvatskih kazališnih, filmskih i televizijskih glumica – Barbaru Nola, Eciju Ojdanić i Anu Begić Tahiri – ova predstava govori o ljubavi i snažnoj povezanosti triju prijateljica, žena naizgled različitih životnih putova, temperamenta i karaktera. 
Ulaz na sve programe je slobodan, dok je za sudjelovanje u radionicama bila potrebna prethodna prijava. Program će se održati u Ulici grada Vukovara 232-234 te u Mjesnom odboru Marin Držić (Kruge 9). Zadržavamo pravo izmjene i dopune programa. U slučaju nepovoljnih vremenskih uvjeta sav program na otvorenom se odgađa.  Vidimo se u kvartu!   ‍
U ovogodišnjem projektu, koji će uključiti 9 kvartova, kroz stotinjak će događanja sudjelovati više od 200 umjetnika, a kao i dosad, po kvartovima će se izvoditi koncerti, kazališne predstave za djecu i odrasle, predstave suvremenog plesa, filmske projekcije, izvedbe suvremenog cirkusa, poezija i radionice, okolišne akcije te će se, po prvi puta, oslikati murali na zidovima kvartovskih zgrada. Prvi ciklus manifestacije održat će se tijekom travnja i svibnja u Dugavama, Podsusedu, Krugama i Lučkom. 

Zagrebački kvartovi kulture projekt je u organizaciji Centra za kulturno-društveni razvoj Novi prostori kulture, a održava se uz podršku Grada Zagreba. Sve informacije dostupne su na www.kvartovikulture.hr. 

